Kunstiajaloolane Mart Kalm (Eesti kunstiakadeemia kunstikultuuri teaduskonna dekaan), üks säravamalt kirjutavaid eesti kunstiteadlasi mu meelest, kõrvutab tänases Päevalehes ("Kui mälestada siis väärikalt") plaanitavat vabadussammast hiljaaegu Pärnus Rüütli platsil avatud vabadusmonumendi (Endla teatri rõdu) ja Narva kavandatava kolledžihoonega (hävitatud börsihoone asemel). Muidu kaunis leebe Kalmu hinnang on karm: "Kahjuks ei kannata kavandatav Vabadussõja võidusammas kunstiteosena välja võrdlust eespool vaadeldutega. [---] Praegu ei ole vaja julgust monument püstitada, vaid julgust tunnistada, et viimane võistlus ebaõnnestus hullemini kui ükski varasem." Vabadussamba autoreid nimetab Kalm "taidlejateks" ja lisab: "Ma eksisin, kui ei tahtnud kohe võistlusele vett peale tõmmata, lausudes, et ehk saab parandada. Need kenad noored inimesed isegi ei saa aru, millest nad aru ei saa."  Kalm paigutab vabadussamba kui riiklikult pushitud patriotismikehastuse laiemasse, s.o Ida-Euroopa umbsesse populistlik-paremkonservatiivsesse konteksti: "Vabadussõja võidusammas ei esinda Lennart Meri ja Mart Laari ehitatud Eestit, pigem kuulub see vaimselt vendade Kaczyńskite Poolasse." Tore, et keegi selle ka välja ütleb.